เพิ่มหลักประกันบัญชีซื้อหุ้นเป็น20%
ตลาดหลักทรัพย์แห่งประเทศไทย (ตลท.) และสมาคมโบรกเกอร์ไฟเขียวเพิ่มวางหลักประกันบัญชีเงินสดเป็น 20% เริ่มวันที่ 2 พ.ค.นี้
31 มี.ค. 2556

ตลาดหลักทรัพย์แห่งประเทศไทย (ตลท.) และสมาคมโบรกเกอร์ไฟเขียวเพิ่มวางหลักประกันบัญชีเงินสดเป็น 20% เริ่มวันที่ 2 พ.ค.นี้ 
จรัมพร โชติกเสถียร กรรมการและผู้จัดการ ตลท. ให้ความเห็นว่า เพื่อลดความเสี่ยงในการซื้อขายและชำระราคาหลักทรัพย์เพราะตลาดหุ้นไทยมีขนาดใหญ่ขึ้น ประกอบกับครั้งล่าสุดที่เพิ่มวางหลักประกันบัญชีเงินสดมาเป็น 15% ปี 2551 จากปี 2547 กำหนดให้วางหลักประกันที่ 10% โดยมีการปรับขึ้นมาทีละขั้นตอนตลอด
สถาบันต่างชาติยังมีมุมมองที่ดีต่อตลาดหุ้นไทย 
โดยซิตี้กรุ๊ปออกบทวิเคราะห์เมื่อวันที่ 22 มี.ค. 2556 ให้น้ำหนักการลงทุนหุ้นไทยระยะกลางขึ้นไปมากกว่าตลาด คงเป้าหมายดัชนีสิ้นปีนี้ที่ 1,535 จุด แนะนำซื้อหุ้นกลุ่มธนาคาร อสังหาริมทรัพย์ และปิโตรเคมี ทั้งนี้ แนะนำให้ลงทุนหุ้นธนาคารกรุงศรีอยุธยา บริษัท พีทีที โกลบอล เคมิคอล บริษัท แอดวานซ์ อินโฟร์ เซอร์วิส บริษัท แลนด์ แอนด์ เฮ้าส์ และบริษัท อมตะ คอร์ปอเรชัน แต่ให้ขายหุ้นบริษัท ทิสโก้ไฟแนนเชียลกรุ๊ป บริษัท พฤกษา เรียลเอสเตท




 
ดัชนีตลาดหุ้นไทยปรับตัวเพิ่มขึ้น 
จากแรงซื้อของกองทุนและการทำราคาปิดสิ้นงวดบัญชี (Window Dressing) ทั้งนี้ ดัชนีหุ้นไทยปิดที่ระดับ 1,561.06 จุด เพิ่มขึ้น 5.55% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 20.03% จากสัปดาห์ก่อน มาอยู่ที่ 62,088.64 ล้านบาท โดยนักลงทุนสถาบันและนักลงทุนต่างชาติซื้อสุทธิ ขณะที่นักลงทุนรายย่อยและบัญชีบริษัทหลักทรัพย์ขายสุทธิ ส่วนตลาดหลักทรัพย์เอ็ม เอ ไอ (mai) ปิดที่ 484.28 จุด เพิ่มขึ้น 10.97% จากสัปดาห์ก่อน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) 
รายงานการซื้อขายหุ้นของผู้บริหารบริษัทจดทะเบียน (บจ.) พบว่า วันที่ 22 มี.ค.ที่ผ่านมา ซึ่งเป็นวันที่ดัชนีหุ้นร่วงลงแรงกว่า 50 จุดมีผู้บริหาร บจ.ซื้อหุ้นดังนี้
“เย็บ ซู ชวน” ประธานกรรมการและประธานกรรมการบริหาร บริษัท อาปิโก ไฮเทค (AH) ซื้อทั้งหมด 1,568,700 หุ้น ใช้เงินลงทุนทั้งสิ้น 38.39 ล้านบาท เทียบกับราคาในปัจจุบันที่ 26.75 บาท เย็บจะได้กำไรประมาณ 3.57 ล้านบาท เย็บเริ่มซื้อหุ้นวันที่ 21 มี.ค. จำนวน 374,400 หุ้น ราคา 24.69 บาท วันรุ่งขึ้นซื้อเพิ่ม 817,200 หุ้น ราคา 24.13 บาท และวันที่ 25 มี.ค. ซื้อเพิ่ม 377,100 หุ้น ราคา 25.14 บาท
ด้านธวัชวงศ์ ธะนะสุมิต กรรมการ บริษัท กรุงเทพดุสิตเวชการ (BGH) ได้เข้าซื้อหุ้นสองล็อต วันที่ 22 มี.ค. จำนวน 2.5 หมื่นหุ้น ราคา 157.50 บาท และซื้อเพิ่ม 1.2 หมื่นหุ้น ราคา 158 บาทใช้เงินทั้งสิ้น 5.82 ล้านบาท 
สมัย ลี้สกุล ซื้อหุ้นบริษัท ทีอาร์ซี คอนสตรัคชั่น (TRC) จำนวน 595,400 หุ้น ราคา 11.10 บาท ใช้เงินลงทุน 6.6 ล้านบาท
วสันต์ จาติกวณิช ซื้อหุ้นล็อกซเล่ย์ (LOXLEY) จำนวน 3 หมื่นหุ้น ราคา 6.3 บาท เมื่อวันที่ 25 มี.ค. เทียบราคาล่าสุดปิดที่ 7.05 บาท ด้านผู้บริหารบริษัท ไทคอน อินดัสเทรียล คอนเน็คชั่น (TICON) และ บริษัท ศรีตรังแอโกรอินดัสทรี (STA) เข้ามาซื้อหุ้นของบริษัทเช่นกัน




 
เย็บ กล่าวว่า การตัดสินใจเข้าซื้อหุ้น AH ในช่วงที่ดัชนีปรับตัวลงแรงและราคาหุ้นของบริษัทปรับตัวลดลง เพราะในพื้นฐานของการทำธุรกิจไม่ได้มีการเปลี่ยนแปลง และยังมั่นใจว่าปีนี้ภาพรวมของผลดำเนินงานจะดีกว่าปีที่ผ่านมา 
ด้านเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า ผู้ลงทุนหันมาลงทุน TFEX มากขึ้น โดยเฉพาะ SET50 Index Futures และ Stock Futures ที่ใช้บริหารความเสี่ยงในภาวะที่หุ้นมีความร้อนแรงและมีการแกว่งตัวสูง โดยวันที่ 22 มี.ค. Stock Futures มีมูลค่าสูงที่สุด (นิวไฮ) 139,483 สัญญา
วรพล โสคติยานุรักษ์ เลขาธิการ ก.ล.ต. กล่าวว่า ขอให้บริษัทหลักทรัพย์ (บล.) ทุกแห่งดูแลมาร์เก็ตติงให้คำแนะนำโดยพิจารณาปัจจัยพื้นฐานเป็นสำคัญ และต้องเตือนให้ระวังหากต้องการซื้อขายหุ้นที่มีอัตราส่วนราคาต่อกำไรสุทธิ (พี/อี) สูง หรือต้องวางเงินสดไว้ล่วงหน้าเต็มจำนวน (แคชบาลานซ์)
ด้านผู้บริหาร บจ.กังวลราคาหุ้นพุ่งขึ้นแรงจนเกินไป
สมจิตต์ เศรษฐิน ผู้บริหารและกรรมการกลุ่มทิปโก้ เปิดเผยว่า ราคาหุ้นบริษัท ทิปโก้ฟูดส์ (TIPCO) ปรับตัวขึ้นรุนแรง แม้ว่าบริษัทจะปฏิเสธข่าวไปก่อนหน้านี้ว่า ผู้ถือหุ้นรายใหญ่และฝ่ายจัดการของ TIPCO ไม่ได้เจรจาซื้อขายหุ้น หรือควบรวมกิจการกับนักลงทุนหรือบริษัทอื่น และเมื่อพิจารณาจากจำนวนหุ้นทิปโก้ฟูดส์ที่หมุนเวียนในตลาด 150 ล้านหุ้น แต่หุ้นที่ซื้อขายมากกว่า 200 ล้านหุ้น แสดงให้เห็นชัดเจนว่าเป็นการเก็งกำไรของนักลงทุน
เอกพล พงศ์สถาพร กรรมการผู้จัดการ บริษัท ทิปโก้ฟูดส์ แจ้งตลาดหลักทรัพย์ว่า บริษัทได้ดำเนินการตามแผนธุรกิจปกติ ซึ่งผ่านการอนุมัติจากคณะกรรมการบริษัทและไม่มีการเปลี่ยนแปลงใดๆ ในโครงสร้างผู้ถือหุ้นของบริษัทในส่วนของผู้ถือหุ้นรายใหญ่ โดยขอให้นักลงทุนใช้ข้อมูลของบริษัทในการพิจารณาและวิเคราะห์ในการซื้อขายหุ้นด้วย ทั้งนี้ ราคาหุ้น TIPCO ปรับตัวขึ้นอย่างต่อเนื่องในช่วงที่ผ่านมา จากระดับราคา 5.50 บาท เมื่อต้นปีนี้ และเคลื่อนไหวแถวนี้ 5.50-7 บาท มูลค่าซื้อขายต่อวันสูงสุดต่อวันไม่เกิน 400 ล้านบาท กระทั่งวันที่ 22 มี.ค. ซึ่งวันที่ตลาดหุ้นไหลรูด 64 จุด แต่ราคาหุ้น TIPCO กลับวิ่งสวนตลาดขึ้นมาทำปิด 6.95 บาท พุ่ง 0.70 บาท ท่ามกลางมูลค่าซื้อขายทะลุขึ้นมา 727 ล้านบาท และวันซื้อขายถัดมา ราคาหุ้นปรับตัวชนเพดาน 30% ราคาวิ่งขึ้น 2 หลัก หรือทะลุ 10 บาท มูลค่าซื้อขายหนาแน่นกว่า 1,000 ล้านบาท ท่ามกลางกระแสข่าวลือ เจริญ สิริวัฒนภักดี จะเข้าซื้อกิจการ